Author: MPSVaR

Predkladacia správa

Materiál sa predkladá na základe uznesenia vlády SR č. 758/2000 z 27. 9. 2000. Jeho obsahom je návrh na spôsob a rozsah vyčlenenia prostriedkov z privatizácie podnikov elektroenergetiky na riešenie prípadných dopadov privatizácie týchto podnikov na zamestnanosť.

Materiál je výsledkom práce pracovnej skupiny, zriadenej ministrom práce, sociálnych vecí a rodiny SR, zloženej zo zástupcov MH SR, MF SR, MSPNM SR, MPSVR SR, FNM SR, Slovenského zväzu zamestnávateľov energetiky (SZZE) a Slovenského odborového zväzu energetikov (SOZE). Podkladom pre jeho vypracovanie boli najmä stanoviská MSPNM SR a FNM SR, vyplývajúce zo zákona č. 92/1991 Zb. o prevode majetku štátu na iné subjekty, údaje SZZE a SOZE o predpokladaných dopadoch privatizácie podnikov elektroenergetiky na zamestnanosť voči súčasnému stavu zamestnanosti a informácie Národného úradu práce o dosahovaných priemerných hodnotách vybraných ukazovateľov aktívnej politiky trhu práce, ktorých využitie je jedným z navrhovaných riešení dopadov privatizácie týchto podnikov na zamestnanosť.

V úvode je poskytnutá informácia o aktuálnom stave transformácie a privatizácie, o dôvodoch privatizácie podnikov elektroenergetiky a o predpokladaných vplyvoch transformácie a  privatizácie podnikov elektroenergetiky na zamestnanosť. V ďalšej časti je predložený návrh spôsobu vyčlenenia prostriedkov z privatizácie a následne návrh rozsahu potreby prostriedkov na riešenie prípadných dopadov na privatizáciu. V prílohách sú doložené tabuľky, zobrazujúce súčasné a očakávané stavy zamestnanosti v privatizovaných podnikoch podľa zaradenia a regionálneho hľadiska a časových rozvrhov znižovania zamestnanosti, ako aj prehľad predpokladaných nákladov podľa jednotlivých nástrojov politiky trhu práce.

Predkladaný materiál neoperuje s exaktne zistenými údajmi o počtoch uvoľňovaných zamestnancov, ich profesijnej štruktúre a územnej príslušnosti a údajmi o presnej časovej určenosti uvoľňovania nadbytočných zamestnancov. Vychádza len z predpokladov, ktoré sú expertnými odhadmi vývoja zamestnanosti v privatizovaných podnikoch vykonanými na základe vlastných predikcií týchto podnikov a dostupných informácií z privatizácie rovnakých podnikov v porovnateľných situáciách iných krajín.